ערב סעודה שלישית 18.2.2017 בן שמן

הבעיה תמיד היא עם המשפט הראשון....איך מתחילים.

הופתעתי מאד. התנדבות היא לא על מנת לקבל פרס אך בהחלט נעים לזכות בהערכה ואני לא לבד, חבריי -יוחנן מיינרט, דוד אורן, אסתי לוינזון, עמיחי ברלד, בלה וצבי ארז, עזרא מנור, שמוליק ברזילי, אריה זמטר ואורי בן ישי ז"ל שהיה איתנו שנים רבות ומנצח על כולם שוקי שוקרון. וחשוב להזכיר עוד את החברים הוותיקים יותר ממובילי עמותת "אביב"- ישראל סגל דוד בן נתן ושושנה דיסקין מאחורי הקלעים.

כל פעולה התנדבותית היא דו צדדית למקבל ולנותן, כמו שאת המילה נתן אפשר לקרוא מימין לשמאל ולהיפך.

אצלי זה התחיל כאשר באחד המפגשים בכפר בחג השבועות פניתי לריכרד לוינזון ז"ל שהיה מורה ומדריך אהוב בשנותי בכפר ובקשתי ממנו תמונה בה צולמתי בגיל 9 לשער עיתון. הוא רשם את בקשתי אך לא מצא את המסמך. לימים בשיחת טלפון אמר לי שהוא רוצה את כל החומר שברשותו להעביר לכפר כדי שיהיה בסיס לארכיון-מוזיאון היסטורי ויצטרך עזרה. שמחתי להיענות לבקשתו . לימים ריכרד חלה ולא זכה עד יומו האחרון לראות את חלומו מתגשם. כאשר הודיעו לי שנמצא מקום בכפר לחומר הרב שנאסף ואפשר להתחיל בסידורו הצטרפתי אל שוקי שוקרון שכבר התחיל לעסוק בכך עם בני הנוער. בינתיים הצטרפו אלינו בוגרים וחברים שאינם בוגרים ,מכיוון שעבדנו ברצינות והמקום בו היינו היה קטן מלהכיל, שופץ עבור המפעל שהיום הוא –מרכז המידע –הארכיון של הכפר ע"י קרן רש"י המקום הנוכחי בפינת החצר הפנימית שעבר גלגולים רבים במהלך 90 שנות הכפר.

הפעילות במיון החומר וארגונו מזמנת בעיקר מפגשים עם סיפורים מן העבר שלא הכרנו לעומק, מפגשים עם אנשים שבאים ומחפשים ושואלים וגם אנחנו במין מפגש חברתי מחכים ליום שלישי, כשכל אחד כבר יושב ועסוק בשלו.

ומצאתי גם את הדף ההוא שבקשתי....פעם לפני

מאד שמחתי להיות מוזמנת לערב "הסעודה השלישית" ולחגוג פה עם הנוער והחוויה של מוצאי השבת שהייתי חלק ממנה לאחרונה לפני יותר מחמישים שנה.

ואיך הקשר שלי לכפר? מאירופה בה נולדתי לאחר המלחמה הגעתי ארצה בגיל שנתיים וחצי לאחר שחציתי פעמיים את האוקיינוס לדרום אמריקה ובחזרה. בעקבות התייתמותי הגעתי לכאן ב1954 הייתי בת 7 וקצת

7 שנים טובות היו לי בהן חייתי עם חברים כמו אחים, למדתי לעבוד לקחת אחריות, לרקוד ולתפור לבשל לנקות לנגן בחלילית במנדולינה על משולש בתזמורת ולשיר במקהלה. לחלוב פרות לבצור ענבים, לאסוף בצל ולשחות בבריכה ועוד כמה דברים. גם רבנו והרבצנו לפעמים כמו בכל משפחה. מאד אהבתי ללמוד בבית הספר ובעיקר להחליף ספרים בספריה.

החדרים היו פשוטים ונוחים. לא היה מזגן והמקלחות היו משותפות. בחורף היה קר אך הסתדרנו. לדעתי היה אוכל מזין ומספק בזמן שבארץ סבלו מן הצנע ומחסור. שחקנו הרבה בחוץ וטיילנו ליער בלי סוף.

המטפלות המורים והמדריכים חיו אתנו פה והיו חלק ממשפחה גדולה.

כל בוגר מזכיר תמיד את החגים בכפר- חנוכה, שבועות טו בשבט פורים השחרית המוסיקלית וחשיבות המוסיקה בכלל והסעודה השלישית. המסורת נשמרת עד כמה שניתן עם חידושים בהתאם לתקופה.

אני מאד מקווה שנמשיך ונתקדם עם ארגון החומר הרב שבארכיון שחלק גדול ממנו כבר נסרק וממוחשב ובעיקר להגשים את הרצון שלי/ שלנו לראות את הנוער המתחנך בכפר משתמש בו. ללמוד להכיר איך החזון של ד"ר להמן הפך למציאות ותפקידו של הכפר במהלך השנים בעיקר הראשונות היה משמעותי מאד בבניין הארץ. ישובים רבים הוקמו ע"י בוגרי הכפר ,מוסדות נוספים נפתחו עם מחנכים שיצאו מכאן וגם-חקלאים חרוצים, חוקרים סופרים פוליטיקאים ואנחנו.

ולסיום וידוי קטן שלי. כאשר נשאלתי במהלך חיי מאין אני –כלומר מאיזה ישוב לא ממש ידעתי לענות. משפחתי הקרובה חיה בתל אביב אך לא הייתי תל אביבית. כשאמרתי מבן שמן הייתי צריכה להסביר למה פנימייה? עברתי מפה לביס חקלאי אחר ובצבא שרתתי בצפון.

רק לאחר נישואי עם בוגר בן שמן ובעקבות לימודיי ועבודתי בפקולטה לחקלאות הורדתי עוגן ברחובות. היום אני רחובותית אבל **שורשיי פה.**

תודות....ובהצלחה לכולם